તેલીબિયાં પાકોમાં સૌથી મોટા અને સૌરાષ્ટ્રના ખેડૂતોનાઆર્થિક આધાર સમા મગફળીના પાકમાં તેલિયા રાજાઓને દિવાળી અને ખેડૂતોના ઘરે હૈયાહોળી છે. જગતનો તાત ગણાતો ખેડૂત કેરોસીન લેવા ઉભો હોય તેમ એક મહિના સુધી ૩ વાર લાઈનોમાં લાગશે. હાલમાં રવી સિઝનની વાવણીનો પિક ટાઈમ હોવા છતાં ખેડૂતો ખેતરો ખાલી કરવાને બદલે મગફળીના વેચાણની જફામાં લાગી ગયો છે. દર વર્ષે લાભ પાંચમથી મગફળીની ખરીદી શરૃ કરતી સરકાર એ ભૂલી જાય છે કે, આ વર્ષે ૨૦ દિવસ દિવાળી મોડી છે. ગત વર્ષે ૨૫ મી ઓક્ટોબરથી ટેકાના ભાવે ખેડૂતો પાસેથી મગફળી ખરીદવાની શરૂઆત થઈ ગઈ હતી. હાલમાં સૌથી મોટી બુમરાણ મગફળીની ખરીદીની છે.